རང་གཞན་གཉིས་ཀྱི་དུས་རབས་རིམ་བྱུང་གི་ལོ་རྒྱུས་ཁྲོད་ན།བལྟས་ཚོད་དུ་གླེགས་བམ་གཏོས་ཆེན་པོ་བྲིས་ཡོད་ཀྱང་བརྗོད་བྱར་གཙོ་ཕལ་འབྱེད་མ་མཁས་པར་ཟིན་ཚད་བྲིས་པ་དང་།རྒྱུ་ཆ་གང་སོན་སྡེབ་གཅིག་ཏུ་སྤུངས་པ།ལོ་རྒྱུས་ཀྱི་གཞུང་རྐང་གསལ་པོ་མེད་ཅིང་བརྗོད་དོན་འཁྲུགས་པ་ལ་སོགས་པའི་དེབ་དེ་འདྲའང་མི་ཉུང་ངོ།།དེའི་ཐད་ནས་བལྟས་ན།བོད་ཀྱི་ལོ་རྒྱུས་གླེང་བའི་གཏམ་ལ་ཤོག་ངོས་ལྔ་བརྒྱ་ལྷག་ཙམ་ལས་མེད་ཀྱང་།བརྗོད་དོན་གྱི་གཙོ་ཕལ་རྒྱས་བསྡུས་དང་།ལོ་རྒྱུས་ཀྱི་གཞུང་རྐང་སྒྲིག་སྟངས།རྒྱུ་ཆ་འདེམས་བསལ་བྱས་པ་སོགས་དེབ་རང་གི་སྒྲོམ་གཞི་དང་འཚམ་ཞིང་།ཁ་གསལ་བ།འཛིན་བདེ་བ།དོན་གྱི་གནད་ཟིན་པ།ལས་དང་པོ་པ་རྣམས་འཇུག་བདེ་བ།དེང་རབས་ཀྱི་ལོ་རྒྱུས་རིག་པའི་བསམ་བློ་དང་ཞིབ་འཇུག་བྱེད་སྟངས་ལ་བརྟེན་པ་ལ་སོགས་པའི་ཁྱད་ཆོས་དུ་མ་ལྡན།དེབ་འདིར་ན་གཞོན་གཙོར་གྱུར་པའི་ཀློག་མཁན་གྱིས་དགའ་མོས་བྱེད་པའི་རྒྱུ་མཚན་ཡང་དེ་ག་ཡིན་པར་སྙམ།